Hindiston plyajidan 5 ming tonna chiqindi yig‘ib olindi (video)

Versova plyaji Mumbaydagi Arab dengizi sohillarida joylashgan. O‘tmishdagi mashhur dam olish joyi vaqt o‘tishi bilan shahar chiqindixonasiga aylangan. Chiriyotgan chiqindilar qirg‘oqlarni qalin gilam bo‘lib qoplagan, badbo‘y hid esa plyajga yaqin uylargacha yetgan, deb yozadi National Geographic.

Mumbay fuqarosi Afroz Shah qumni chiqindidan tozalash tashabbusi bilan chiqdi. U 2015-yilda kampaniyaning boshlanganligi haqida e’lon qildi va barcha ko‘ngillilarni unga qo‘shilishga chaqirdi. 86 hafta davom etgan aksiyada mingdan ortiq ko‘ngilli, jumladan, mahalliy kompaniyalar xodimlari, Bollivud yulduzlari va bolalar ishtirok etdi.
Chiqindining oxirgi qismi plyajdan 2017-yilning 20-may kuni chiqarib ketildi. U 160 ming kilogrammni tashkil etdi, volontyorlar kampaniya davomida jami 5,4 million kilogramm chiqindini yig‘ib oldi. Mazkur ishlar tufayli plyaj avvalgi qiyofasiga qaytdi. Endi bu yerda hordiq chiqarish mumkin.
Volontyorlar qirg‘oqdan tashqari, jamoat hojatxonalari tozaligiga ham e’tibor qaratdi. Shuningdek, o‘nlab kokos palmasini o‘tqazdi.
Ekolog Yer chempioni (Champion of the Earth) maqomini oldi.